Dié banke oorweeg nou digitale geldeenhede | Netwerk24
Noorweë is nou die land wat die minste kontant gebruik, maar die regering probeer seker maak banke raak nie heeltemal van note en munte ontslae nie.
Sentrale banke oorweeg nou ook kriptogeld soos bitcoin. Foto: Unsplash
Die ministerie van finansies het die finansiële toesigowerheid aangesê om 'n plan op te stel wat sal verseker banke hou aan om kontantdienste te bied.
Dit volg nadat 'n opname deur die owerheid gewys het 'n aantal Noorweegse banke "voer aan hulle is nie daarvoor verantwoordelik om kontantdienste te bied nie".
Banknote en munte word net in 3% tot 4% van alle transaksies in Noorweë gebruik, wat die laagste vlak ter wêreld is, aldus berekeninge van die sentrale bank, Norges Bank.
In sy buurland Swede, wat ook byna kontantloos is, het wetgewing om te verseker dat die land se grootste banke aanhou kontantdienste lewer in Januarie in werking getree.
Die feit dat kontant as uitgedien beskou word, het sentrale banke in albei lande genoop om hul eie digitale geldeenhede te oorweeg.
Ida Wolden Bache, adjunkpresident van Norges Bank, sê selfs al word so 'n geldeenheid ingestel, is daar geen planne om "op te hou om kontant te voorsien of dit af te skaf nie". – Bloomberg